S-705/2023

Mál þetta, sem dómtekið var 3. maí 2023, höfðaði lögreglustjórinn á höfuðborgarsvæðinu með ákæru 14. mars 2023, á hendur S-x-x G-kk-þgf F-kk-þgf H-kk-þgf, kt. 000000- 0000, [...], „fyrir umferðarlagabrot með því að hafa, fimmtudaginn 20. janúar 2022, ekið bifreiðinni [...] sviptur ökurétti og undir áhrifum áfengis (í blóði mældist vínandamagn 2,04 ‰) um Skeifuna í Reykjavík, við Vínbúðina, þar sem lögregla stöðvaði aksturinn.

M: [...]

Telst brot þetta varða við 1., sbr. 3. mgr. 49. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 99. gr. og 101. gr. laga nr. 77/2019.“

Í fyrirkalli, sem var gefið út 4. apríl 2023 og birt fyrir ákærða 18. apríl 2023, var tekið fram að sækti ákærði ekki þing mætti hann búast við því að fjarvist hans yrði metin til jafns við það að hann viðurkenndi að hafa framið brot þau sem hann væri ákærður fyrir og að dómur yrði lagður á málið að honum fjarstöddum. Ákærði sótti ekki þing við þingfestingu málsins 3. maí sl. og boðaði ekki forföll og var málið þá dómtekið á grundvelli 1. mgr. 161. gr. laga nr. 88/2008 um meðferð sakamála.

Dómurinn telur þannig sannað, með vísan til ofanritaðs og gagna málsins að öðru leyti, að ákærði hafi framið þá háttsemi sem ákært er út af og er brot ákærðu rétt heimfært til refsiákvæða í ákærunni.

Ákærði er fæddur í júlí [...]. Samkvæmt framlögðu sakavottorði dags 9. mars 2023 gekkst ákærði undir sektargerð lögreglustjórans á höfuðborgarsvæðinu þann 10. maí 2021 þar sem hann féllst á að greiða 310.000 króna sekt og að undirgangast 2 ára og 6 mánaða ökuréttarsviptingu vegna aksturs undir áhrifum áfengis og aksturs undir áhrifum ávana- og fíkniefna. Einnig gekkst ákærði undir sektargerð lögreglustjórans á höfuðborgarsvæðinu þann 18. okóber 2021 meðal annars vegna aksturs sviptur ökurétti og aksturs undir áhrifum áfengis og féllst þá á að greiða 485.000 króna sekt og að sæta 5 ára ökuréttarsviptingu. Að öðru leyti hefur sakaferill ákærða ekki áhrif við ákvörðun refsingar í máli þessu en lagt er til grundvallar við ákvörðun refsingar að um þriðju ítrekun ákærða sé að ræða vegna akstur undir áhrifum en aðra ítrekun á akstri sviptur ökuréttindum.

Með hliðsjón af framangreindu, atvikum máls og dómvenju í málum af þessu tagi þykir refsing ákærða hæfilega ákveðin fangelsi í 30 daga og 200.000 króna sekt til ríkissjóðs. Greiði ákærði ekki dæmda fésekt innan fjögurra vikna frá dómsbirtingu skal koma í hennar stað 14 daga fangelsi. Í ljósi framangreinds og með vísan til tilvitnaðra lagaákvæða í ákæru er ákærði sviptur ökurétti ævilangt frá birtingu dómsins að telja.

Samkvæmt 1. mgr. 235. gr. laga nr. 88/2008 ber að dæma ákærða til að greiða allan sakarkostnað, alls 14.450 krónur. Um er að ræða kostnað vegna blóðsýnatöku, matsgerðar og rannsóknar Háskóla Íslands.

Af hálfu ákæruvaldsins fór Á-kk-nf B-kk-nf S-kk-nf aðstoðarsaksóknari með málið.

H-kvk-nf B-kvk-nf R-kvk-nf, aðstoðarmaður dómara, kveður upp dóm þennan.

DÓMSORÐ:

Ákærði, S-x-x G-kk-nf F-kk-nf H-kk-nf, sæti fangelsi í 30 daga.

Ákærði greiði 200.000 krónur í sekt til ríkissjóðs innan fjögurra vikna frá dómsbirtingu en sæti ella 14 daga fangelsi.

Ákærði er sviptur ökurétti ævilangt frá dómsbirtingu.

Ákærði greiði 14.450 krónur í sakarkostnað.

H-kvk-nf B-kvk-nf R-kvk-nf